Predlog UREDBA EVROPSKEGA PARLAMENTA IN SVETA o spremembi Uredbe Sveta (ES) št. 1100/2007 o ukrepih za obnovo staleža evropske jegulje /* COM/2012/0413 final - 2012/0201 (COD) */





OBRAZLOŽITVENI MEMORANDUM 1. OZADJE PREDLOGA Pogodba o delovanju Evropske unije (PDEU) ločuje med pooblastili, podeljenimi Komisiji za sprejemanje nezakonodajnih aktov, ki se splošno uporabljajo in dopolnjujejo ali spreminjajo nekatere nebistvene elemente zakonodajnega akta, kot je določeno v členu 290(1) PDEU (delegirani akti), in pooblastili, podeljenimi na Komisiji za sprejemanje enotnih pogojev za izvajanje pravno zavezujočih aktov Unije, kot je določeno v členu 291(2) PDEU (izvedbeni akti). Komisija je v zvezi s sprejetjem Uredbe (EU) št. 182/2011 podala naslednjo izjavo: „Komisija bo nadaljevala pregled vseh veljavnih zakonodajnih aktov, ki pred začetkom veljavnosti Lizbonske pogodbe niso bili prilagojeni regulativnemu postopku s pregledom, da bi ocenila, ali je treba te instrumente prilagoditi ureditvi delegiranih aktov, uvedenih s členom 290 Pogodbe o delovanju Evropske unije. Komisija bo čim prej pripravila ustrezne predloge, najpozneje pa do datumov, navedenih v okvirnem časovnem razporedu, priloženem k tej izjavi.[1]“ Zato je treba Uredbo (ES) št. 1100/2007 uskladiti z novimi pravili PDEU. Pooblastila Komisije, ki ji jih trenutno podeljuje navedena uredba, je treba prerazvrstiti v delegirana in izvedbena pooblastila. Komisija bi zato morala biti pooblaščena za sprejemanje delegiranih aktov, da sprejme ukrepe v zvezi z občutnim padcem povprečnih tržnih cen jegulj, ki se uporabljajo za obnovo staleža, v primerjavi z jeguljami, ki se uporabljajo za druge namene. Prav tako bi Komisija morala biti pooblaščena za sprejemanje izvedbenih aktov v zvezi z načrti o upravljanju staleža jegulje, ki jih odobri Komisija na podlagi tehničnih in znanstvenih podatkov. Člen 9(3) določa, da Svet odloča o alternativnih ukrepih za zagotovitev ciljnega odstotka jegulj, ki prek ribolovnih območij dospejo do drstišča. Na podlagi veljavnega besedila je torej za spremembo tega nebistvenega elementa Uredbe pooblaščen Svet. V skladu s PDEU tak postopek odločanja ni več mogoč, zato je treba navedeno določbo črtati. Člen 1(2) Uredbe je postal brezpredmeten, saj je bilo z Odločbo Komisije 2008/292/ES z dne 4. aprila 2008[2] določeno, da Črno morje in z njim povezani rečni sistemi niso naravni habitat za evropsko jeguljo za namene Uredbe. Navedeno določbo bi bilo zato treba črtati. Poleg tega je člen 3 Uredbe postal brezpredmeten, saj so bile z Odločbo Komisije 2009/310/ES z dne 2. aprila 2009[3] odobrene prošnje Cipra, Malte, Avstrije, Romunije in Slovaške, da obveznost priprave načrta o upravljanju staleža jegulje zanje ne velja. Nerešenih prošenj za oprostitev od omenjene obveznosti ni. Navedeno določbo bi bilo zato treba črtati. 2. REZULTATI POSVETOVANJ Z ZAINTERESIRANIMI STRANMI IN OCENA UČINKA Posvetovanje z zainteresiranimi stranmi in ocena učinka nista bila potrebna. 3. PRAVNI ELEMENTI PREDLOGA · Povzetek predlaganih ukrepov Glavni pravni ukrep je opredeliti pooblastila, ki so Komisiji podeljena v Uredbi Sveta (ES) št. 1100/2007, in jih razvrstiti kot delegirana ali izvedbena pooblastila. · Pravna podlaga Člen 43(2) Pogodbe o delovanju Evropske unije. · Načelo subsidiarnosti Predlog je v izključni pristojnosti Evropske unije. · Načelo sorazmernosti Predlog spreminja ukrepe, ki že obstajajo v Uredbi (ES) št. 1100/2007, zato načelo sorazmernosti ni vprašljivo. · Izbira instrumentov Predlagani instrument: uredba Evropskega parlamenta in Sveta. Druga sredstva ne bi ustrezala iz naslednjega razloga: uredbo je treba spremeniti z uredbo. 4. PRORAČUNSKE POSLEDICE Ta ukrep ne vključuje dodatnih izdatkov Unije. 2012/0201 (COD) Predlog UREDBA EVROPSKEGA PARLAMENTA IN SVETA o spremembi Uredbe Sveta (ES) št. 1100/2007 o ukrepih za obnovo staleža evropske jegulje EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije in zlasti člena 43(2) Pogodbe, ob upoštevanju predloga Evropske komisije, ob upoštevanju mnenja Evropskega ekonomsko-socialnega odbora, po predložitvi osnutka zakonodajnega akta nacionalnim parlamentom, v skladu z rednim zakonodajnim postopkom, ob upoštevanju naslednjega: (1) Uredba Sveta (ES) št. 1100/2007[4] daje Komisiji pooblastila za izvajanje nekaterih določb navedene uredbe. (2) Zaradi začetka veljavnosti Lizbonske pogodbe je treba pooblastila, ki so bila Komisiji podeljena na podlagi Uredbe (ES) št. 1100/2007, uskladiti s členoma 290 in 291 Pogodbe o delovanju Evropske unije. (3) Za uporabo nekaterih določb Uredbe (ES) št. 1100/2007 bi bilo treba na Komisijo prenesti pooblastilo za sprejemanje aktov v skladu s členom 290 Pogodbe o delovanju Evropske unije glede sprejemanja ukrepov v zvezi z občutnim padcem povprečnih tržnih cen jegulj, ki se uporabljajo za obnovo staleža, v primerjavi z jeguljami, ki se uporabljajo za druge namene. (4) Zlasti je pomembno, da Komisija med pripravami za sprejetje delegiranih aktov opravi ustrezna posvetovanja, tudi s strokovnjaki. (5) Komisija mora pri pripravi in oblikovanju delegiranih aktov zagotoviti istočasno, pravočasno in ustrezno posredovanje zadevnih dokumentov Evropskemu parlamentu in Svetu. (6) Za zagotovitev enotnih pogojev izvajanja določb Uredbe (ES) št. 1100/2007 v zvezi z načrti o upravljanju staleža jegulje, ki jih odobri Komisija na podlagi tehničnih in znanstvenih podatkov, bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije[5]. (7) Ker so nekatere države članice ustrezne informacije predložile pozno, Komisija Evropskemu parlamentu in Svetu ne bo mogla poročati o ukrepih za obnovo staleža, vključno z gibanjem tržnih cen do 1. julija 2011. Rok za oddajo tega poročila bi bilo zato treba preložiti na 31. december 2012. (8) Na podlagi veljavnega besedila Uredbe o pooblastilu za sprejemanje alternativnih ukrepov za doseganje ciljnega odstotka jegulj, ki prek ribolovnih območij dospejo do drstišča, je za spremembo tega nebistvenega elementa Uredbe pooblaščen Svet. V skladu s PDEU tak postopek odločanja ni več mogoč, zato bi bilo treba navedeno določbo črtati. (9) Z Odločbo Komisije 2008/292/ES z dne 4. aprila 2008[6] je bilo določeno, da Črno morje in z njim povezani rečni sistemi niso naravni habitat za evropsko jeguljo za namene Uredbe. Člen 1(2) Uredbe je zato postal brezpredmeten in bi ga bilo treba črtati. (10) Z Odločbo Komisije 2009/310/ES z dne 2. aprila 2009[7] so bile odobrene prošnje Cipra, Malte, Avstrije, Romunije in Slovaške, da obveznost priprave načrta o upravljanju staleža jegulje zanje ne velja. Nerešenih prošenj za oprostitev od omenjene obveznosti ni. Člen 3 Uredbe je zato postal brezpredmeten in bi ga bilo treba črtati. (11) Uredbo (ES) št. 1100/2007 bi bilo zato treba ustrezno spremeniti – SPREJELA NASLEDNJO UREDBO: Člen 1 Uredba (ES) št. 1100/2007 se spremeni: (1) V členu 1 se črta odstavek 2. (2) Člen 3 se črta. (3) V členu 5 se odstavek 1 nadomesti z naslednjim: „1. Komisija odobri načrte o upravljanju staleža jegulje z izvedbenimi akti, ki jih sprejme v skladu s postopkom pregleda iz člena 12b(2).“ (4) V členu 7 se odstavka 6 in 7 nadomestita z naslednjim: „6. V primeru občutnega padca povprečnih tržnih cen jegulj, ki se uporabljajo za obnovo staleža, v primerjavi z jeguljami, ki se uporabljajo za druge namene, zadevne države članice o tem obvestijo Komisijo. Komisija lahko za reševanje položaja z delegiranimi akti, sprejetimi v skladu s členom 12a, začasno zmanjša odstotek jegulj, ki se uporabljajo za obnovo staleža, kot je določeno v odstavku 2. 7. Komisija najpozneje 31. decembra 2012 poroča Evropskemu parlamentu in Svetu in oceni ukrepe za obnovo staleža, vključno z gibanjem tržnih cen.“ (5) V členu 9 se črta odstavek 3. (6) Vstavita se naslednja člena 12a in 12b: „Člen 12a Izvajanje pooblastila 1. Pooblastilo za sprejemanje delegiranih aktov se Komisiji podeli pod pogoji iz tega člena. 2. Pooblastila iz člena 7(6) se podelijo za nedoločen čas. 3. Pooblastila iz člena 7(6) lahko Evropski parlament ali Svet kadar koli prekličeta. S sklepom o preklicu pooblastilo iz navedenega sklepa preneha veljati. Preklic začne veljati dan po objavi sklepa v Uradnem listu Evropske unije ali na poznejši datum, ki je v njem naveden. Na veljavnost že veljavnih delegiranih aktov ne vpliva. 4. Komisija takoj po sprejetju delegiranega akta o tem hkrati uradno obvesti Evropski parlament in Svet. 5. Delegirani akt, sprejet v skladu s členom 7(6), začne veljati le, če mu niti Evropski parlament niti Svet v dveh mesecih od uradnega obvestila o navedenem aktu ne nasprotujeta ali če Evropski parlament in Svet pred iztekom tega roka obvestita Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za dva meseca. Člen 12b Postopek v odboru 1. Komisiji pomaga Odbor za ribištvo in ribogojstvo, ustanovljen s členom 30 Uredbe (ES) št. 2371/2002. Navedeni odbor je odbor v smislu Uredbe (EU) št. 182/2011. 2. Pri sklicevanju na ta odstavek se uporablja člen 5 Uredbe (EU) št. 182/2011.“ Člen 2 Ta uredba začne veljati dvajseti dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Evropski parlament Za Svet Predsednik Predsednik [1] UL L 55, 28.2.2011, str. 19. [2] UL L 98, 10.4.2008, str. 14. [3] UL L 91, 3.4.2009, str. 23. [4] UL L 248, 22.9.2007, str. 17. [5] UL L 55, 28.2.2011, str. 13. [6] UL L 98, 10.4.2008, str. 14. [7] UL L 91, 3.4.2009, str. 23.